Integrationsrådet i Gentofte Kommune

**Referat af Integrationsrådets møde den 24. november 2016**

**Til stede:**

Ayesha Khawajazada, flygtninge-/indvandrerrepræsentant, formand

Kosna Savage, flygtninge-/indvandrerrepræsentant, næstformand

Amneh Hawwa, flygtninge-/indvandrerrepræsentant

Ulrik Borch, Kommunalbestyrelsen

Ellen Margrethe Andersen, Dansk Flygtningehjælp/Netværksgruppen i Gentofte

Isak Isaksen, Dansk Flygtningehjælp/Netværksgruppen i Gentofte

Erik Hamre, Handelsstandsforeningen

Birger Hesse, Sammenslutningen af Idrætsforeninger i Gentofte (SIG)

**Fra forvaltningen:**

Bo Sund, Social & Sundhed, Social & Sundhed

Jacob Berger Strønæs, Børn og Skole

Karl Bøtker, Social & Sundhed (ref.)

**Ikke til stede:**

Sawsan Aref, flygtninge-/indvandrerrepræsentant

Shekiba Safi, flygtninge-/indvandrerrepræsentant

Anne Hjorth, Kommunalbestyrelsen

Heidi Fink Hesselholt, Skolebestyrelserne

Kirsten á Rogvi, Daginstitutionernes bestyrelser

Helene B. Rasmussen, Social & Sundhed

**1. Orientering om 2- og 3-partsaftaler samt ændringer i ydelsessats i introduktionsprogrammet** v/jobcenterchef Bo Sund

Bo Sund gennemgik en række plancher om to- og trepartsaftalerne. Plancherne er efterfølgende sendt til Integrationsrådet. Han oplyste herunder, at Regeringen og Kommunernes Landsforening (KL) i foråret 2016 har indgået en to-partsaftale, der rummer over 50 initiativer på følgende områder: styrkede muligheder for boligplacering af flygtninge, bedre rammer for den kommunale integrationsindsats, tidlig indsats, styrket beskæftigelsesindsats, øget brug af medbragte kompetencer, erhvervsrettet fokus og fokuseret finansiering.

Bo Sund orienterede i den forbindelse om, at der i praksis er forbundet en række udfordringer i relation til topartsaftalen. Eksempelvis er det vanskeligt at nå at få kontakt til flygtningene, inden de flytter til kommunen, da kommunen først får besked om de pågældendes identitet en måned før tilflytningen. Kommunen har endvidere udfordringer med boligplacering, herunder at finde permanente boliger, der kan betales af de pågældende. I forbindelse med iværksættelse af styrket beskæftigelsesindsats kan flygtningenes sprogvanskeligheder indebære, at de bl.a. ikke kan forstå virksomhedens sikkerhedsbeskrivelser. Endelig kan det være en udfordring for flygtninge at få deres uddannelse godkendt.

Bo Sund orienterede herefter om, at der i sommeren 2016 er indgået en trepartsaftale om arbejdsmarkedsintegration mellem Regeringen og arbejdsmarkedets parter (DA og LO). Det er i denne aftale regeringens sigtelinje, at hver anden flygtning og familiesammenført skal i arbejde. Initiativerne i aftalen er overordnet at skabe øget beskæftigelsesfokus i integrationsindsatsen og bedre rammer for virksomheder til at ansætte flygtninge. Bo Sund oplyste i den forbindelse, at kommunen vil bistå små og mellemstore virksomheder med nødvendigt ”papirarbejde,” da disse virksomheder normalt ikke har fornødne ressourcer hertil.

Ayesha Khwajazada takkede afslutningsvis for orienteringen.

**2. Forslag til øget anvendelse af musik og sang i integrationsarbejdet** v/Birger Hesse

Birger Hesse havde forud for mødet sendt en e-mail med bilag, der blev udsendt med dagsordenen.

Han anførte i fortsættelse heraf, at sang, dans og musik er aktiviteter, der kan binde mennesker sammen. Han spurgte, om kommunen anvender musik og sang i forbindelse med integrationsarbejdet, og foreslog at der tages kontakt til eksempelvis musikskolen eller konservatorierne om deres mulighed for at yde bistand til, at flygtninge kan deltage aktivt i musikudøvelse.

Det blev oplyst af andre medlemmer af Integrationsrådet, at der har været afholdt flere koncerter med musikere af anden etnisk baggrund end dansk.

Ellen Margrethe Andersen oplyste, at Netværkshuset i Gentofte har rytmik- og musikhold for børn. Hun oplyste endvidere, at Netværkshuset gerne lægger lokaler til - yderligere - musikaktiviteter, men ikke har ressourcer til selv at stå for sådanne arrangementer.

Ayesha Khwajazada foreslog, at der tages kontakt til gymnasier som Aurehøj.

Jacob Berger Strønæs oplyste, at der er generel musikundervisning for børn og unge i folkeskolen og musikskolen.

Integrationsrådet besluttede at drøfte emnet igen på et af de førstkommende møder.

**3. Drøftelse af helbredsundersøgelser af flygtninge** v/Birger Hesse

Birger Hesse havde forud for mødet sendt en e-mail med bilag, der var udsendt med dagsordenen. I fortsættelse oplyste han, at lægekollega i en anden kommune over for ham havde tilkendegivet bekymring for manglende undersøgelse og screening af nytilkomne flygtninge, ikke mindst i forhold til børn. Han havde talt med en læge med praksis i Gentofte Kommune, der havde udtrykt tilfredshed med kommunens indsats.

Bo Sund oplyste, at det er jobcenterets indtryk ud fra sagsbehandlernes samtaler med nytilkomne flygtninge, at ca. 1/3 takker ja til at lade sig undersøge, mens 2/3 tilsyneladende ikke ønsker at lade sig undersøge. Han understregede, at der alene var tale om et indtryk.

Integrationsrådet besluttede at behandle punktet på førstkommende møde som temaemne.

**4. Status på aktiviteter**

Erik Hamre og Amneh Hawwa orienterede om, at de arbejdede på et projekt vedrørende en kulturdag med bl.a. musik og dans. Målgruppen dels nytilkomne flygtninge, dels borgere der allerede opholder sig i kommunen, herunder etniske danskere. De forventede, at kulturdagen vil blive afholdt i foråret 2017.

Ayesha Khwajazada orienterede om Integrationsrådets julearrangement, der traditionen tro afholdes 1. advent.

**5. Forslag til mødeplan for 2017**

Forslaget til mødeplan blev godkendt.

**6. Eventuelt**

Intet.